
15 години организация на инвалидите в ЖК „Дружба”
Винаги е приятно, когато се чества юбилей и още по-приятно е да го отразиш. Това не е обикновена годишнина, а цели 15 години от създаването на организацията на инвалидите и впоследствие след 2006 г. Клуб на хората с увреждания и пенсионера в ЖК Дружба, Плевен.

Милото тържество се състоя в клубното помещение на 31 май 2013 г. от 10 часа. Причината за това отложено честване бе твърде лошото време на точната дата, което наложи преместването му за този ден. Целта бе да се улеснят членовете при тяхното посещение на предстоящото събитие. Организаторката на клуба на хората с увреждания и пенсионера при ЖК Дружба Надка Павлова, която бе и дългогодишен председател на организацията , посрещна лично всеки. След като обяви откриването му, тя  поздрави всички членове и гости на милото тържество-юбилей. Пожела им преди всичко здраве, за да имат силите и куража да се справят с 

предизвикателствата на времето. Гости на събитието бяха г-жа Латинка Гъркова, Главен експерт в Дирекция "Здравеопазване и социални дейности" при Община Плевен, г-жа Рена Шопова, Председател на Общинска организация на СИБ-Плевен, организаторките от  КХУП-Плевен и много други.

В началото Надка Павлова прочете отчетен доклад за това, което е направено от ръководството и организатора през изминалото време. Равносметката е много показателна за една изключително всеотдайна работа. През тези години е работено много в организационно отношение, в социално-битово и в културно-масова и спортна дейност. Проведени са над 100 екскурзии, средно по 5-6 на година, чествани са рождени дни общо 83 пъти, на тримесечие., Ежегодно, при подходящо време членовете ходят на разходки до парк "Кайлъка" и Скобелев парк, понякога съпроводени с гимнастика. От културният афиш на драматично-кукления театър "Иван Радоев" са посетени над 80 постановки. Членовете посещават и всичките мероприятия организирани от отделите "Култура" и "Здравеопазване и социални дейности" в Община Плевен, концертите и фестивалите на самодейните колективи към Клубовете на хората с увреждания и пенсионера в града, както и регионалните прегледи на художествената самодейност на колективите от Съюз на инвалидите. Макар и за няколко години съществуваше и вокална група за стари градски песни с участието на Надка Павлова, Мария Асенова и корепетитор Симеон Пеев. Ръководството винаги е съдействало на членове при необходимост пред общината. Традиция е събирането на детски дрешки, обувки, играчки и даряването им на дом "Майка и дете" Плевен. Жените от клуба са донесли и национални костюми с които е украсено помещението. Всеки ден посетителите играят на шахмат, табла и карти. Провеждат се и литературни четения, здравни беседи и др. На желаещите се предлага кафе и пакетирани храни в съответствие с правилника, като цените са нормални, без надценка.

Поздравление към членовете и гостите отправиха г-жа Латинка Гъркова и г-жа Рена Шопова. Те изтъкнаха значението на организацията, нейната жизненост и съпричастност към хората с увреждания и пенсионерите, всеотдайната работа на организаторката към всички членове, като пожелаха преди всичко много здраве и ведър дух и борбеност. Организацията, през годините е наброявала винаги от 150 до 200 човека. Трябва да споменем и това, че общината е тази, която финансира всички консумативи на клуба, както  и на останалите в града. Винаги, когато бюджетът е позволявал, тя е осигурявала допълнително финансиране на различни мероприятия.

След тия приветствия и изказвания започна и музикалната част. Няколко колектива от другите клубове поздравиха участниците в тържеството. Това са "Пей, сърце"при клуб ул. Гренадирска №30, група "Планински звуци" при клуб Мизия и двете с ръководител Живка Петрова. Изпълнения прозвучаха и от група "Балкански ритми" от клуба на ул. Гренадирска 34Б с ръководител Борислав Лазаров, както и изпълнението на децата от Център за работа с деца с ръководител г-жа Нина Спасова. Бурни овации пожънаха песните изпълнени от Калинка Рачева. Надка Павлова получи много подаръци от 
гостите, стенен часовник, картина, статуетка и много букети с цветя. И на това тържество, като на всички имаше край. Поради ограничените финансови средства всички бяха почерпени с бонбони, а на децата-изпълнители подарен по един голям шоколад. 
Изключително приятно е да разкажем за един много красив и хуманен жест направен от Секретаря на клуба в ЖК Дружба Мария Асенова Великова, фризьор по професия. Около 24 май, когато са абитуриентските балове, тя поднесе своеобразно лично дарение към четири абитуриентки от помощно училище "П. Р. Славейков" в ЖК “Сторгозия”. Направи им прически за предстоящия бал, безвъзмездно. Това бихме окачествили, като своеобразен жест на съпричастност и хуманност към тези девойки. Ние също се включваме към тяхната благодарност и пожелаваме достойна бъдеща реализация в живота.

инж. Р. Петков, организатор клуб
Фестивал на художествената самодейност, Никопол’2013

Традиция е всяка година да се провежда преглед на самодейните колективи към Съюз на инвалидите в регион Плевен. Домакини за концертните изяви през годините са били отделни общини в областта. Тази година те гостуваха на гр. Никопол. На 20 май 2013 г. залата на местното читалище даде сцена за изява на хората с увреждания към СИБ-регион Плевен. Това бе единадесетия годишен преглед на изпълнителските изяви на тези хора. Този фестивал нямаше състезателен характер, но това не попречи да стане една трибуна за изява на таланта, възможностите, борбеността на тези хора. Прегледът бе включен в програмата на 32-те Дунавски празници, които се провеждат под патронажа и със съдействието на кмета на Община Никопол, общинската администрация и ръководството на местното читалище. Председателката на СИБ-Никопол в свое изявление говори за съпричастността на местните хора към форума и увредените като цяло. Тази година участниците бяха 179 души, организирани в тринадесет групи изпълняващи народни и стари градски песни, индивидуални изпълнители и др. Освен певчески умения те рецитираха поезия на известни автори, както и лични творби.

Прегледът бе открит от г-н Иванчо Атанасов, Регионален председател на СИБ-Плевен и координатор на СИБ за региона. Той пожела приятно и пълноценно провеждане на тържеството, както и успех в сценичните изяви на самодейците. Плевен се представи с три колектива. Група "Балкански ритми" с ръководител Борислав Лазаров към клуб ул Гренадирска 34 Б, изпълнила три песни. Дора Куртева от същия клуб рецитира своята поетична легенда „Легенда за плачещата върба". Освен тях участваха от града и потребители на Дневен център на лица с увреждания на ул. „Скобелев” №20 с ръководител Краси Адамов, който е и Директор на центъра. Те изпълниха песни в съпровод на синтезатор от техния корепетитор, който въпреки, че не е човек с увреждане е съпричастен с проблемите им. Неговата дейност е на напълно доброволни начала. Тази съвместна дейност е показателна за качествено ново отношение към инвалидите. Друга група от плевенска общинска организация бе тази от с. Опанец. Участниците бяха още от Кнежа, Ч. Бряг, Луковит, Гулянци, Левски и Никопол. Атмосферата бе с много приятни емоции, среща между приятели, способстваща за социализацията на увредените хора, именно затова са много важни тези срещи.

На 17 май 2013 г. група "Балкански ритми" бе поканена да поздрави участниците в отчетната областна конференция на сдружение "Пенсионер 2004", която се проведе в конферентната зала на хотел Ростов. Те изпълниха две песни и пожелаха ползотворна работа на форума.

Споделила Николинка Димитрова, организатор клуб ул.“Гренадирска” №34Б

Конференция на сляпо-глухите, 
Пловдив'2013

От 21 до 23 май 2013 г. се проведе Международна конференция, в рамките на проект „Анализ и прилагане на модели за обучение на интерпретатори-придружители за работа със сляпо-глухи за повишаване на тяхната социална интеграция”, финансиран по Оперативна Програма „Развитие на човешките ресурси” съфинансирана от Европейския социален фонд на Европейския съюз. Форумът се проведе в хотел „Новотел”, гр. Пловдив.

Програмата на Международната конференция в рамките на проекта бе много богата и интересна. Първият ден включваше Форум на жените със сляпо-глухота. Темата му е: „Сляпо-глухотата: Ние, жените. Да бъдеш призната сляпо-глуха жена с равни права в модерното общество“

„Трудностите да бъдеш жена, съществуват от древни времена. Въпреки постигнатия напредък в областта на равните възможности, да бъдеш жена води след себе си много проблеми, особено когато живееш със сетивно нарушение като сляпо-глухота. Затова и темата на този форум е насочена към анализиране на проблемите и подчертаване на важността на сътрудничеството между сляпо-глухите жени, за  да намерят своето достойно място в съвременното общество.“ Прочетените доклади са на тема „Сътрудничеството - наша първа цел като сляпо-глухи жени”, лектор Анжела Пимпинела, Италианска асоциация на сляпо-глухите, доклад на тема „Бъдещите перспективи на сляпо-глухите жени“, лектор Боряна Коскина, председател на Териториална организация на сляпо-глухите - Казанлък към Национална асоциация на сляпо-глухите в България, доклад на тема „Текущи предизвикателства при сътрудничеството: мрежа на жените и сътрудничество между жените в техните страни“, лектор Санна Паасонен, член на УС на Финландската асоциация на сляпо-глухите, доклад на тема „Потребностите на сляпо-глухите жени за в бъдещето". Представена бе и приета резолюция на Форума на жените.
Вторият ден бе посветен на споделяне опит и обсъждане му с представители на организации, работещи със сляпо-глухи от ЕС. Докладът по главната тема на конференцията „Участие и интеграция в обществото” е с Лектор Иванка Шалапатова, заместник - министър на труда и социалната политика на Р. България. Доклад на тема „Анализ и прилагане на модели за обучение на интерпретатори-придружители за работа със сляпо-глухите за повишаване на тяхната социална интеграция” с Лектор Димитър Парапанов, председател на Национална асоциация на сляпо-глухите в България. Доклад на тема „Методика за обучение на интерпретатори-придружители на алтернативни методи на комуникация“, Лектор Анна Ройдева, експерт по проекта, специален педагог в Национален център за рехабилитация на сляпо-глухи „Хелън Келър“ към Национална асоциация на сляпо-глухите в България бе последен за втория ден.
Последният ден включваше представяне на опита и обсъждането му на представители на организации, работещи със сляпо-глухи от ЕС. Доклад на тема „От мечта към реалност - правата на сляпо-глухите и отговорностите на обществото”, доклад на тема „Какви са новостите при интерпретирането за сляпо-глухи в Европа”, доклад на тема „Нуждата от промяна на отношението на обществото, за да се удовлетворят очакванията на сляпо-глухите”.

Ден изпълнен с емоции

На 17 юни членове от два клуба на пенсионера и хора с увреждания, този на ул. Данаил Попов 2 и Гренадирска 30,отидоха на екскурзия до Каранвърбовския манастир. Денят бе слънчев и това допринесе за едно много добро и приятно настроение. Тя бе организирана от Християна Пантелеева, организатор клуб в клуба на Д. Попов 2. Първото място, което посетиха бе град Бяла. Името е свързано с белия цвят на близките скали. Бил е средище на разнообразни занаяти — абаджийство, мутафчийство, кожухарство и др.  По време на Руско-турската освободителна война от 29 юли до 13 август 1877 г. в 

сегашния Музей на Освободителната руско-турска война в Бяла е главната  щабквартира на руския император Александър II.

Посетена бе и  намиращата се в центъра на града православна църква „Свети Георги“. Тя е издигната в старобългарски стил през 1915 г. В основите поборникът Филип Симидов е положил къс от знамето на Ботевата чета. Друга много известна забележителност, която също посетиха е Беленският мост на река Янтра. Той е построен през 1865-1867 г. и е украсен с барелефи. На него впоследствие е поставен голям паметник на строителя му Колю Фичето. Следващото място на посещение през този ден е гр. Две могили, русенско. Около 1895 г., вече на преклонна възраст, войводата Филип Тотю се оженва за баба Велика. Преселват се и заживяват в Две могили. Къщата му е превърната в музей. Той е погребан в двора на църквата - израз на най-голяма почит и признателност. Издигнат е и величествен паметник в центъра на града. Голямата бронзова фигура на „хвърковатия“ войвода, устремена напред напомня за неговия бурен и достоен за 

подражание живот.

Последната и основна точка от тази обстойна екскурзия бе Каранвърбовския манастир. Каранвърбовският манастир "Св. Марина" е разположен в близост до с. Каран Върбовка на 22 км от гр. Две Могили.  Той е основан през Второто българско царство и съществува до падането на България под османско владичество, когато бил напълно разрушен. Според легендата, възраждането на Каранвърбовския манастир се дължи на едно сляпо турско момченце, което се измило с водата, извираща от мястото на разрушения манастир, и прогледнало. Това се случило на 17 юли, деня в който се почитат паметта на света Марина. В знак на благодарност, бащата на детето и собственик на нивата, подарява на християните земята, в която се намирал чудотворния извор. Там са изградени монашески килии и малка църква. От 1965г. Каранвърбовският манастир има статут на девически. В днешно време Каранвърбовският девически манастир е постоянно действащ и обитаван от четири възрастни монахини. Аязмото е оформено като кладенец. Смята се, че водата от него помага за излекуването на слепи, неми хора, за бъбречни проблеми и др. След този дълъг изпълнен с емоции ден автобусът с клубните членове отпътува за Плевен.

инж. Р. Петков, организатор клуб

15 май- Ден на Плевен

Официалната програма, с която  бе отбелязан Празникът на Плевен - 15 май включваше много и различни мероприятия. Ръководството на местната власт се погрижи тези дни да преминат с различни мероприятия. Тържествата започнаха ден по-рано. Началото бе поставено още на 14 май, с  откриването на Дните на Германия в Плевен.  От 17:00 часа в ХГ „Илия Бешков“ бе представена изложбата  „Световното наследство на ЮНЕСКО“. Денят завърши с арт-рок вечер в Градската градина. Участваха групите „Криминале“, „Taking  heet“, „Fat white chiefs“ и „Noth“. В арт-център Плевен бе представена и експозиция с карикатури за и от Германия. Празничният 15 май  започна с парад и преглед на ученическите самодейни състави. Шествие „Плевен танцува“ тръгна от ДКТ „Иван Радоев“. Тържествената  церемония, с участието на официалните лица и гости премина на пл.“Възраждане“. Кметът на Община Плевен проф. д-р Димитър Стойков, д.м.н. прочете доклад за дейността в общината, предстоящите задачи на администрацията и поздрави присъстващите с празника. Северняшкия ансамбъл за народни песни и танци изнесе голям концерт. Вечерта плевенчани посетиха „Нощ на  литературата“ в Регионална библиотека „Хр.Смирненски“ и ХГ „Илия Бешков“ и  концерт на Берковската духова музика, група "Ватикана" и общински хор "Гена  Димитрова" на централния градски площад. 18 май е ден за спорт за всички. В 10:00 ч. стартира велопоход, спортен празник и интензивно ходене в началото на парк "Кайлъка". Така бе отбелязан и международния ден на интензивното ходене. Част от празничния ден предложи музикален фестивал, нощ в музеите и поредица изложби.

На 19 май се проведе и туристическият празник „Елате в Плевен“. Терен за голям брой атрактивни прояви бе парк „Кайлъка“ и Градската градина.

Община Плевен

Ежедневие
Григор Гачев

Преди няколко дни, едва прибрал се от работа, излязох да купя нещичко. На уличката близо до нас ме посрещна тъжна гледка. Момче на двайсет и няколко години лежеше на земята и трепереше ужасно. Около него се суетяха двама негови приятели и се опитваха да го подкрепят някак.

Естествено, веднага им предложих помощ. Момъкът, напълно в съзнание и адекватен, разказа как му е прилошало. Как е повикал приятелите си, които са го посрещнали, но по средата на пътя му станало толкова зле, че паднал… Бързият оглед и проверка на пулса показаха и причината – очевидно момъкът беше почти колабирал. Загуба на течности или може би на тонус на съдовете, не знам, но спешно имаше нужда от вливане.

Приятелите му вече се бяха обадили на Бърза помощ. Повторното обаждане обаче само показа каквото следваше да се очаква – че не е ясно дори дали обаждането е предадено от 112 на медиците. Кола имаше на разположение, но момчето категорично отказваше дори да бъде местено – усещаше, че ще припадне… За щастие не го послушах. Взехме го тримата, като внимавахме да не надигаме главата му, натоварихме го и те потеглиха към ИСУЛ. За мен нямаше място в колата, така че просто се обадих на Бърза помощ да отменят повикването на линейката на този адрес и продължих по пътя си.

Дотук – нищо кой знае какво, странно или необичайно. Инцидентът, претоварената и преразтеглена Бърза помощ, хаосът и бъркотията в организацията на спешните повиквания, намереното набързо решение – всичко това е ежедневие. В това ежедневие обаче се намеси и нещо друго. Нещото, което искам всъщност да разкажа.

За десетте минути, докато изяснявахме ситуацията, покрай нас минаха може би десетина пешеходци. Всички без изключение спряха да предложат помощта си, по своя собствена инициатива. Нямаше нито един, който да подмине безучастно. Подобно беше положението дори с минаващите по уличката коли – над две трети, може би над три четвърти от тях спряха, за да ни попитат могат ли да помогнат с нещо, без ние да сме спрели или дали знак на никого.

Често съм чувал как в най-белите западни държави, закъсаш ли на път, винаги ще се намери някой да спре на махването ти и да окаже помощ. И съм се възхищавал на човечността на западняците. И съм въздишал: „Това е народ, а не мърша!“. Винаги съм си мислел, че ето как богатството поражда добродетели – прави хората по-благородни… И съм мислел горчиво как това няма да се случи у нас никога. Как дори да станем пребогати, българският егоизъм и безразличие ще са неразделни от нас за много поколения напред. И съм си пожелавал с тъжна ирония да живея толкова дълго, че да видя деня, когато това ще се промени…

Денят дойде. Преди години човек можеше да падне и да умира насред дори най-оживена улица, и я се намереше някой измежду хилядите минувачи да му обърне внимание, я не. А да се мисли, че минаваща по улицата кола би спряла, за да предложи помощ, щеше да е не просто детска наивност – щеше да е чиста лудост. Насред същата тази София, сред която преди няколко дни предлагаха помощта си всички без изключение минувачи и спираха да попитат могат ли да помогнат с нещо шофьорите по улицата… Вървях към магазина и, срам не срам, си бършех сълзите. От щастие и гордост, че поне за мъничко сме били ама истински народ. По-истински може би и от богатите западни.
(Следва продължение)

